送趙循道赴都講
作者：楊時
朝代：宋

paragraphs: 鳳山鬰崔嵬，下有千頃陂。
峻極不可攀，浮光亙長鬐。
晦冥滴風雨，澄淡含瓌奇。
吸呼入君懷，萬態羅心脾。
吐辭麗金雘，煥若星斗垂。
朅來荆渚游，紅蕖照清漪。
故宮久零落，一洒增余輝。
惇族貴老成，堯言下丹墀。
浮驂駕雲帆，眷然成仳離。
長裾曳王門，豈比困鹽虀。
驊騮踏長坂，萬里誰能羈。